PMIndiaData/PMIndiaSum huggingface dataset:
പുതിയതും പുനരുപയോഗിക്കാവുന്നതുമായ ഊര്‍ജ മേഖലയില്‍ സാങ്കേതിക ഉഭയകക്ഷി സഹകരണത്തിനുള്ള ഇന്ത്യ-ഫ്രാന്‍സ് ധാരണാപത്രത്തിനു മന്ത്രിസഭയുടെ അംഗീകാര

പുതിയതും പുനരുപയോഗിക്കാവുന്നതുമായ ഊര്‍ജ മേഖലയില്‍ സാങ്കേതിക ഉഭയകക്ഷി സഹകരണത്തിനുള്ള ഇന്ത്യ-ഫ്രാന്‍സ് ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. 2018 ഒക്ടോബര്‍ മൂന്നിനാണു ധാരണാപത്രം ഒപ്പുവെക്കപ്പെട്ടത്. സവിശേഷതകള്‍: പരസ്പര നേട്ടവും തുല്യതയും അടിസ്ഥാനമാക്കി പുതിയതും പുനരുപയോഗിക്കാവുന്നതുമായ ഊര്‍ജങ്ങളുടെ മേഖലയിലുള്ള ഉഭയകക്ഷി സാങ്കേതിക സഹകരണം പ്രോല്‍സാഹിപ്പിക്കുന്നതിനായി സഹകരണാടിസ്ഥാനത്തിലുള്ള സ്ഥാപനപരമായ ബന്ധത്തിന് അടിസ്ഥാനമുണ്ടാക്കാനാണ് ഇന്ത്യയും ഫ്രാന്‍സും ഉദ്ദേശിക്കുന്നത്. സംയുക്ത ഗവേഷണ സംഘങ്ങള്‍, പ്രാരംഭ പദ്ധതികള്‍, ശേഷിവര്‍ധനാ പദ്ധതികള്‍, പഠനയാത്ര, സവിശേഷ പഠനം, പാടവവും അനുഭവങ്ങളും പങ്കുവെക്കല്‍ എന്നിവ ഉള്‍പ്പെടുന്നതാണു സാങ്കേതിക സഹകരണം. നേട്ടങ്ങള്‍: ഇന്ത്യയും ഫ്രാന്‍സും തമ്മിലുള്ള ഉഭയകക്ഷി സഹകരണം ശക്തിപ്പെടുത്തുന്നതിനു ധാരണാപത്രം സഹായകമാകും.
ഇന്ത്യ ഗ്ലോബല്‍ വീക്ക് 2020ന്റെ ഉദ്ഘാടന പ്രസംഗം പ്രധാനമന്ത്രി നരേന്ദ്ര മോദി നാളെ നിര്‍വഹിക്കും
മുപ്പതിലേറെ രാജ്യങ്ങളില്‍നിന്നായുള്ള 5000 പങ്കാളികളെ പ്രധാനമന്ത്രി അഭിസംബോധന ചെയ്യും

ഇന്ത്യ ഗ്ലോബല്‍ വീക്ക് 2020ന്റെ ആദ്യ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടന പ്രസംഗം നിര്‍വഹിക്കും. ‘ബി ദ് റിവൈവല്‍: ഇന്ത്യ ആന്‍ഡ് എ ബെറ്റര്‍ ന്യൂ വേള്‍ഡ്’ എന്ന പ്രമേയത്തോടുകൂടിയ മൂന്നു ദിവസത്തെ വിര്‍ച്വല്‍ കോണ്‍ഫറന്‍സ് നടക്കുന്ന ഇന്ത്യ ഗ്ലോബല്‍ വീക്ക് 2020ല്‍ 30 രാജ്യങ്ങളില്‍നിന്നായി 5000 പേര്‍ പങ്കെടുക്കും. 75 സെഷനുകളിലായി ആഗോള തലത്തിലുള്ള 250 പ്രഭാഷകര്‍ അഭിസംബോധന ചെയ്യും. പങ്കെടുക്കുന്ന മറ്റു പ്രമുഖ പ്രസംഗകര്‍ വിദേശകാര്യ മന്ത്രി ഡോ. എസ്.ജയശങ്കര്‍, കേന്ദ്ര റെയില്‍വേ-വാണിജ്യ വ്യവസായ മന്ത്രി പിയൂഷ് ഗോയല്‍, ജമ്മു കശ്മീര്‍ ലെഫ്റ്റനന്റ് ഗവര്‍ണര്‍ ജി.സി.മുര്‍മു, ഇഷാ ഫൗണ്ടേഷന്‍ സ്ഥാപകന്‍ സദ്ഗുരു, ആത്മീയ നേതാവ് ശ്രീ ശ്രീ രവിശങ്കര്‍, ബ്രിട്ടീഷ് വിദേശകാര്യ സെക്രട്ടറി ഡൊമിനിക് റാബ്, ആഭ്യന്തര സെക്രട്ടറി പ്രീതി പട്ടേല്‍, ഇന്ത്യയിലെ അമേരിക്കന്‍ അംബാസഡര്‍ കെന്‍ ജസ്റ്റര്‍ തുടങ്ങിയവരാണ്. മധു നടരാജ് പുതുമയാര്‍ന്ന ‘ആത്മനിര്‍ഭര്‍ ഭാരത്’ പ്രത്യേക പരിപാടി അവതരിപ്പിക്കും. സിത്താറിന്റെ കുലപതി രവിശങ്കറിന് നൂറാം ജന്മവാര്‍ഷികത്തോടനുബന്ധിച്ചുള്ള ആദരാഞ്ജലിയായി അദ്ദേഹത്തിന്റെ മൂന്നു പ്രഗത്ഭ ശിഷ്യര്‍ കച്ചേരി അവതരിപ്പിക്കും.
ടോക്കിയോ ഒളിമ്പിക്സ് 2020 ലെ  ബോക്സിംഗിൽ വെങ്കല മെഡൽ നേടിയ ലവ്ലിന ബോർഗോഹെയ്നെ പ്രധാനമന്ത്രി അഭിനന്ദിച്ചു

ടോക്കിയോ ഒളിമ്പിക്സ് 2020 ലെ ബോക്സിംഗിൽ വെങ്കല മെഡൽ നേടിയതിന് ലവ്ലിന ബോർഗോഹെയ്നെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : ലവ്ലിന ബോർഗോഹെയ്ൻ നന്നായി പോരാടി. ബോക്സിംഗ് റിംഗിലെ അവരുടെ വിജയം നിരവധി ഇന്ത്യക്കാരെ പ്രചോദിപ്പിക്കുന്നു. അവരുടെ ദൃഢതയും നിശ്ചയദാർഢ്യവും പ്രശംസനീയമാണ്. വെങ്കലം നേടിയതിന് അഭിനന്ദനങ്ങൾ. ഭാവി പരിശ്രമങ്ങൾക്ക് ആശംസകൾ. #ടോക്കിയോ 2020.
ഹരിദ്വാറിലെ  ഉമിയ ധാം ആശ്രമത്തിന്റെ ഉദ്ഘാടന ചടങ്ങില്‍ പ്രധാനമന്ത്രി വീഡിയോ കോണ്‍ഫറന്‍സിംഗിലൂടെ അഭിസംബോധന ചെയ്തു

ഹരിദ്വാറിലെ ഉമിയ ധാം ആശ്രമത്തിന്റെ ഉദ്ഘാടനത്തോടനുബന്ധിച്ച് ഇന്ന് നടന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിംഗിലൂടെ സദസിനെ അഭിസംബോധന ചെയ്തു. സാമൂഹ്യ പരിഷ്‌ക്കാരം പ്രചരിപ്പിക്കുന്നതിനുള്ള കേന്ദ്രങ്ങളായിരുന്നു ഇന്ത്യയിലെ ആത്മീയ സ്ഥാപനങ്ങളെന്ന് പ്രധാനമന്ത്രി പറഞ്ഞു. വിനോദ സഞ്ചാരമെന്നത് ഇന്ത്യയില്‍ ഒരു പുരാതന സങ്കല്‍പ്പവും ആദ്ധ്യാത്മിക പാരമ്പര്യവുമാണെന്ന് പ്രധാനമന്ത്രി വിശേഷിപ്പിച്ചു. ഇന്ന് ഉദ്ഘാടനം ചെയ്ത ആശ്രമം ഹരിദ്വാറില്‍ വരുന്ന തീര്‍ത്ഥാടകര്‍ക്ക് പ്രയോജനകരമാകുമെന്ന് പ്രധാനമന്ത്രി പറഞ്ഞു. നമ്മുടെ സംസ്‌ക്കാരത്തിന്റെ അഭിഭാജ്യഘടമായിരുന്നു യാത്ര എന്ന ആശയമെന്ന് അദ്ദേഹം പറഞ്ഞു. നാം കണ്ടിട്ടില്ലാത്ത രാജ്യത്തിന്റെ വിവിധ ഭാഗങ്ങളെ ഒരു യാത്രയിലൂടെ നമുക്ക് അടുത്തറിയാനാകുമെന്ന് പ്രധാനമന്ത്രി പറഞ്ഞു. ഉമിയാ അമ്മയുടെ ഭക്തര്‍ നടപ്പാക്കി വരുന്ന പ്രവൃത്തികള്‍ നിരവധി പേരുടെ ജീവിതങ്ങളെ സ്പര്‍ശിച്ചിട്ടുണ്ടെന്ന് പ്രധാനമന്ത്രി പറഞ്ഞു. ലിംഗ സമത്വത്തെ കുറിച്ചുള്ള അവബോധം അവര്‍ പ്രചരിപ്പിച്ചിട്ടുണ്ട്. ‘പെണ്‍ കുഞ്ഞുങ്ങളെ രക്ഷിക്കൂ, പെണ്‍കുഞ്ഞുങ്ങളെ പഠിപ്പിക്കൂ’ എന്ന പദ്ധതിയുടെ സന്ദേശം വ്യാപിപ്പിച്ചതിന് മെഹ്‌സാന ജില്ലയിലെ വനിതകളെ അദ്ദേഹം പ്രത്യേകമായി നന്ദി അറിയിച്ചു. ശുചിത്വ ഭാരത ദൗത്യത്തിന് കരുത്ത് പകരാന്‍ സ്വച്ഛഗ്രഹികളാകാന്‍ ഉമിയാ ദേവിയുടെ എല്ലാ ഭക്തരോടും പ്രധാനമന്ത്രി അഭ്യര്‍ത്ഥിച്ചു.
പുതിയ സമീപനങ്ങളും  വൈവിധ്യവത്ക്കരണവും നമ്മുടെ നവസംരംഭകരുടെ രണ്ട്  വലിയ അനുപമമായ വില്പന ആശയങ്ങള്‍ : പ്രധാനമന്ത്രി മോദി

നവസംരംഭക ലോകത്തിന്റെ ഏറ്റവും വലിയ അനുപമമായ വില്‍പന ആശയങ്ങളാണ് പുതിയ സമീപനങ്ങളും വൈവിധ്യവത്ക്കരണത്തിനുള്ള ശേഷിയും എന്ന് പ്രധാന മന്ത്രി മോദി പറഞ്ഞു. ഇന്ത്യയുടെ നവസംരംഭ അന്താരാഷ്ട്ര ഉച്ചകോടിയായ പ്രാരംഭിനെ വിഡിയോ കോണ്‍ഫറണ്‍സിങ്ങിലൂടെ ഇന്ന് അഭിസംബോധന ചെയ്യുകയായിരുന്നു അദ്ദേഹം. സ്റ്റാർട്ട് അപ്പുകൾ പുതിയ സമീപനത്തിലേയ്ക്കും പുതിയ സാങ്കേതിക വിദ്യയിലേയ്ക്കും പുതിയ വഴികളിലേയ്ക്കുമാണ് നവസംരംഭങ്ങളെ നയിക്കുക, കാലം തളര്‍ത്തിയ ചിന്താവഴികളെ അവ മാറ്റിമറിയ്ക്കുന്നു. കൂടുതല്‍ ആളുകള്‍ വിവിധ ആശയങ്ങളുമായി വന്ന് വിവിധ മേഖലകളില്‍ അഭൂതപൂര്‍വമായ അളവിലും അര്‍ത്ഥത്തിലും മാറ്റങ്ങള്‍ ഉണ്ടാക്കുന്നതാണ് വൈവിധ്യവത്ക്കരണത്തിനു കാരണം. ബഹുമുഖ മേഖലകളെ അവര്‍ അടിമുടി മാറ്റുന്നു. പ്രായോഗിക ബുദ്ധിയെക്കാള്‍ അവരെ നയിക്കുന്നത് അഭിനിവേശമാണ് എന്നതത്രെ ഇതിന്റെ ഏറ്റവും വലിയ പ്രത്യേകത. ഇതു സാധിക്കും എന്ന ഈ ആവേശം ഇ്ന്ന് ഇന്ത്യയുടെ പ്രവര്‍ത്തനത്തില്‍ വളരെ വ്യക്തമാണ് – ശ്രീ മോദി പറഞ്ഞു. പ്രധാനമന്ത്രി ഉദാഹരണം ചൂണ്ടിക്കാട്ടി. ഭാരത് ഇന്റര്‍ഫേസ് ഫോര്‍ മണി യൂണിഫൈഡ് പേമെന്റ് ഇന്റര്‍ഫേസ് രാജ്യത്തെ മാറ്റിമറിച്ചു. യൂണിഫൈഡ് പേമെന്റ് ഇന്റര്‍ഫേസ് വഴി 2020 ഡിസംബര്‍ നാലിനു മാത്രം 4 കോടിയുടെ പണം കൈമാറ്റമാണ് രാജ്യത്തു നടന്നത്. ഇതുപോലെ സൗരോര്‍ജ്ജ, നിര്‍മ്മിത ബുദ്ധി മേഖലകളിലും ഇന്ത്യ മുന്നേറുകയാണ്.
വിവിധ പ്രദേശങ്ങളില്‍ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് സ്‌ക്കില്‍സ് സ്ഥാപിക്കും

രാജ്യത്തിന്റെ വിവിധ പ്രദേശങ്ങളില്‍ പൊതു- സ്വകാര്യ പങ്കാളിത്ത മാതൃകയില്‍ (പി.പി.പി) ഇന്‍ഡ്യന്‍ ഇന്‍സ്റ്റിറ്റ്യൂട്ട് ഓഫ് സ്‌ക്കില്‍സ് (ഐ.ഐ.എസ്) സ്ഥാപിക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ലഭ്യമായ അടിസ്ഥാന സൗകര്യങ്ങളുടെയും ആവശ്യത്തിന്റെയും അടിസ്ഥാനത്തിലായിരിക്കും പ്രദേശങ്ങള്‍ കണ്ടെത്തുക. പ്രയോജനങ്ങള്‍ വ്യവസായവുമായി നേരിട്ടുള്ള അര്‍ത്ഥവത്തായ ബന്ധം, ഗവേഷണ വിദ്യാഭ്യാസം, ഉയര്‍ന്ന ഗുണനിലവാരമുള്ള നൈപുണ്യ പരിശീലനം എന്നിവ പ്രദാനം ചെയ്തുകൊണ്ട് ഇന്ത്യന്‍ സമ്പദ്ഘടനയുടെ സുപ്രധാന മേഖലകളുടെ ആഗോള മല്‍സരക്ഷമത വര്‍ദ്ധിപ്പിക്കാന്‍ ഐ.ഐ.എസുകള്‍ സ്ഥാപിക്കുന്നതു വഴി സഹായിക്കും. ഗവണ്‍മെന്റ് ഉടമസ്ഥതയിലുള്ള ഭൂമിയുടെയും സ്വകാര്യമേഖലാ സംരംഭങ്ങളുടെയും ആനുകൂല്യങ്ങള്‍ പ്രയോജനപ്പെടുത്തിക്കൊണ്ട് പാടവം, വിജ്ഞാനം, മത്സരക്ഷമത എന്നിവയുമായി ബന്ധപ്പെട്ട് പുതിയ സ്ഥാപനങ്ങള്‍ ഇത് സൃഷ്ടിക്കും.
2017 നവംബറില്‍ ഹൈദരാബാദില്‍ നടക്കുന്ന ആഗോള സംരംഭകത്വ ഉച്ചകോടിക്ക് ഇന്ത്യയും യു.എസും ചേര്‍ന്ന് ആതിഥ്യമരുളും

സംരംഭകരെയും സ്റ്റാര്‍ട്ടപ്പുകളെയും ആഗോള നേതാക്കളുമായി ബന്ധിപ്പിക്കുന്നതിനുള്ള സവിശേഷമായ അവസരമാണ് ജി.ഇ.എസ്. എന്നു പ്രധാനമന്ത്രി 2017 നവംബര്‍ 28 മുതല്‍ 30 വരെ ഹൈദരാബാദില്‍ നടക്കുന്ന ആഗോള സംരംഭകത്വ ഉച്ചകോടി(ജി.ഇ.എസ്.)ക്ക് ഇന്ത്യയും യു.എസും ചേര്‍ന്ന് ആതിഥ്യമരുളും. ഇതേക്കുറിച്ച് പ്രധാനമന്ത്രി ശ്രീ. നരേന്ദ്ര മോദി ട്വീറ്റ് ചെയ്തു: ‘2017 നവംബര്‍ 28 മുതല്‍ 30 വരെ ഹൈദരാബാദില്‍ നടക്കുന്ന ആഗോള സംരംഭകത്വ ഉച്ചകോടി(ജി.ഇ.എസ്.)ക്ക് ഇന്ത്യയും യു.എസും ചേര്‍ന്ന് ആതിഥ്യമരുളും. സംരംഭകരെയും സ്റ്റാര്‍ട്ടപ്പുകളെയും ആഗോള നേതാക്കളുമായി ബന്ധിപ്പിക്കുന്നതിനുള്ള സവിശേഷമായ അവസരമാണ് ഈ ഉച്ചകോടി. ഉച്ചകോടിയില്‍ സംബന്ധിക്കുന്ന യു.എസ്. പ്രതിനിധിസംഘത്തിന്റെ തലപ്പത്ത് ശ്രീമതി ഇവാന്‍ക ട്രംപിന്റെ സാന്നിധ്യം പ്രതീക്ഷിക്കുന്നു.’
കേദാര്‍നാഥ് പുനര്‍നിര്‍മാണ പദ്ധതി പ്രധാനമന്ത്രി അവലോകനം  ചെയ്തു

കേദാര്‍നാഥ് ധാം വികസന, പുനര്‍നിര്‍മാണ പദ്ധതിയുടെ പുരോഗതി പ്രധാനമന്ത്രി ശ്രീ. നരേന്ദ്ര മോദി ഉത്തരാഖണ്ഡ് സംസ്ഥാന ഗവണ്‍മെന്റുമായി വീഡിയോ കോണ്‍ഫറന്‍സിംഗ് വഴി അവലോകനം ചെയ്തു. ക്ഷേത്രത്തിന്റ പുനര്‍നിര്‍മ്മാണത്തിനായുള്ള തന്റെ കാഴ്ചപ്പാട് വ്യക്തമാക്കിയ പ്രധാനമന്ത്രി, കേദാര്‍നാഥ്, ബദരീനാഥ് തുടങ്ങിയ പുണ്യസ്ഥലങ്ങള്‍ക്കായി കാലത്തെ അതിജയിക്കുന്ന വികസന പദ്ധതികള്‍ ആവിഷ്‌കരിക്കുകയും രൂപകല്‍പ്പന ചെയ്യുകയും ചെയ്യണമെന്ന് പറഞ്ഞു. പ്രകൃതിയുമായും അതിന്റെ ചുറ്റുപാടുകളുമായും യോജിക്കുന്നതാകണം ഈ പദ്ധതികളെന്ന് പ്രധാനമന്ത്രി പറഞ്ഞു. പുണ്യ സ്ഥലങ്ങളിലേക്ക് വിനോദസഞ്ചാരികളുടെയും തീര്‍ഥാടകരുടെയും വരവ് കുറഞ്ഞ ഈ അവസരം തടസ്സപ്പെട്ട പ്രവൃത്തികള്‍ പൂര്‍ത്തിയാക്കാന്‍ഉപയോഗപ്പെടുത്തണമെന്ന് അദ്ദേഹം നിര്‍ദ്ദേശിച്ചു. ലഭ്യമായ തൊഴില്‍ ശക്തി ശരിയായ വിധം ഉപയോഗപ്പെടുത്തി പ്രവൃത്തികള്‍ പൂര്‍ത്തിയാക്കണമെന്നും അതേസമയംതന്നെ പ്രവൃത്തികളില്‍ സാമൂഹിക അകലം പാലിക്കണമെന്നും പ്രധാനമന്ത്രി ആവശ്യപ്പെട്ടു. വരും വര്‍ഷങ്ങളില്‍ ടൂറിസ്റ്റുകളുടെ ഒഴുക്ക് മികച്ച രീതിയില്‍ നിലനിര്‍ത്തുന്നതിന് സൗകര്യങ്ങളും അടിസ്ഥാന സൗകര്യങ്ങളും സൃഷ്ടിക്കാന്‍ ഇത് സഹായിക്കും. റാംബാന്‍ മുതല്‍ കേദാര്‍നാഥ് വരെ നീളുന്ന മറ്റ് പൈതൃക, മതപരമായ സ്ഥലങ്ങള്‍ വികസിപ്പിക്കുന്നതിനുള്ള നിര്‍ദ്ദേശങ്ങളും പ്രധാനമന്ത്രി നല്‍കി. കേദാര്‍നാഥിലെ പ്രധാന ശ്രീകോവിലിന്റെ പുനര്‍വികസനത്തിനു പുറമേ ആയിരിക്കും ഈ പ്രവൃത്തി. വാസുകി താലിലേക്കുള്ള തീര്‍ത്ഥാടകരുടെ പാതയിലെ പൂന്തോട്ടം, മ്യൂസിയം എന്നിവയുടെ വികസനവുമായി ബന്ധപ്പെട്ട വിഷയങ്ങള്‍, പഴയ ടൗണ്‍ ക്വാര്‍ട്ടേഴ്‌സുകളുടെ പുനര്‍വികസനം, ചരിത്ര പ്രാധാന്യമുള്ള സ്വത്തുക്കള്‍ അവരുടെ യഥാര്‍ത്ഥ വാസ്തുവിദ്യയില്‍ സൂക്ഷിക്കല്‍ എന്നിവയെക്കുറിച്ചും ചര്‍ച്ച നടന്നു. ആരാധനാസ്ഥലങ്ങളില്‍നിന്ന് കൃത്യമായ അകലത്തിലും കൃത്യമായ ഇടവേളകളിലുമായിരിക്കണം പരിസ്ഥിതി സൗഹൃദ പാര്‍ക്കിംഗ് സ്ഥലങ്ങള്‍ പോലുള്ളവ നിര്‍മിക്കേണ്ടതെന്ന് ചര്‍ച്ചയില്‍ ചൂണ്ടിക്കാട്ടി.. ഉത്തരാഖണ്ഡ് മുഖ്യമന്ത്രി എസ്. ത്രിവേന്ദ്ര സിംഗ് റാവത്തും മറ്റ് മുതിര്‍ന്ന ഉദ്യോഗസ്ഥരും ചര്‍ച്ചയില്‍ പങ്കെടുത്തു.
ജി.എസ്.ടി. ടീം ഇന്ത്യയുടെ മഹത്തായ ചുവടുവെപ്പെന്നും മാറ്റത്തിലേക്കുള്ള വലിയ ചുവടുവെപ്പെന്നും പ്രധാനമന്ത്രി

ജി.എസ്.ടി. പാസാക്കിയത് ഇന്ത്യന്‍ ജനാധിപത്യത്തിന്റെ വിജയമെന്നു പ്രധാനമന്ത്രി ചരക്കുസേവന നികുതി (ജി.എസ്.ടി.) ടീം ഇന്ത്യയുടെ മഹത്തായ കാല്‍വെപ്പാണെന്നും മാറ്റത്തിലേക്കും സുതാര്യതയിലേക്കുമുള്ള വലിയ ചുവടുവെപ്പാണെന്നും പ്രധാനമന്ത്രി ശ്രീ. നരേന്ദ്ര മോദി വ്യക്തമാക്കി. ലോക്‌സഭയില്‍ ജി.എസ്.ടി. ബില്ലിന്‍മേല്‍ നടന്ന ചര്‍ച്ചയില്ലാണ് അദ്ദേഹം ഇക്കാര്യം വ്യക്തമാക്കിയത്. 1942ല്‍ ഇതേ ദിവസമാണ്, അതായത് ഓഗസ്റ്റ് എട്ടിനാണ് മഹാത്മാഗാന്ധി ക്വിറ്റ് ഇന്ത്യ സമരം പ്രഖ്യാപിച്ചതെന്നു പ്രധാനമന്ത്രി അനുസ്മരിച്ചു. ഇപ്പോള്‍ രാജ്യം നികുതി തീവ്രവാദത്തില്‍നിന്നു രക്ഷ നേടാനായി മാര്‍ച്ച് നടത്തേണ്ട സ്ഥിതിയാണെന്നും അദ്ദേഹം ചൂണ്ടിക്കാട്ടി. ജി.എസ്.ടി. ബില്‍ പാസ്സാക്കപ്പെട്ടത് കേവലം ചില രാഷ്ട്രീയപ്പാര്‍ട്ടികളുടെ മാത്രം വിജയമല്ല, മറിച്ച് ഇന്ത്യന്‍ ജനാധിപത്യത്തിന്റെ തന്നെ വിജയമാണെന്നു പ്രധാനമന്ത്രി പറഞ്ഞു. ചരക്കുസേവന നികുതി സംബന്ധിച്ചു നടന്ന ചര്‍ച്ചകളും കൂടിക്കാഴ്ചകളും സംബന്ധിച്ചു വിശദീകരിച്ച ശ്രീ. മോദി, ഇതു സംബന്ധിച്ച ചര്‍ച്ചകള്‍ക്കായി ശ്രീമതി സോണിയ ഗാന്ധിയെയും മുന്‍ പ്രധാനമന്ത്രി ഡോ. മന്‍മോഹന്‍ സിങ്ങിനെയും ക്ഷണിച്ചിരുന്നതായി വെളിപ്പെടുത്തി. അവരില്‍ ഒരാള്‍ ലോക്‌സഭ എം.പിയും മറ്റേയാള്‍ രാജ്യസഭാ എം.പിയുമാണെന്നും പ്രധാനമന്ത്രി ചൂണ്ടിക്കാട്ടി. ജി.എസ്.ടിയില്‍ സമവായത്തിലെത്താന്‍ സാധിച്ചു എന്നതു വ്യക്തമാക്കുന്നത് രാഷ്ട്രീയത്തേക്കാള്‍ പ്രധാനമാണ് ദേശീയപ്രശ്‌നങ്ങള്‍ എന്നാണെന്ന് അദ്ദേഹം പറഞ്ഞു. റെയില്‍വേ, അഖിലേന്ത്യാ സര്‍വീസുകള്‍, ഭാരത് നെറ്റ്, സാഗര്‍മാല തുടങ്ങിയ ദീര്‍ഘവീക്ഷണത്തോടുകൂടിയ പദ്ധതികള്‍ എന്നിവയ്ക്കു സമാനമായി ഏകീകൃത ഭാരതത്തിന്റെ മാലയിലെ മറ്റൊരു മുത്തായാണ് ചരക്കുസേവന നികുതിയെ പ്രധാനമന്ത്രി വിശേഷിപ്പിച്ചത്. പുതിയ സംവിധാനത്തില്‍ ഉപഭോക്താവായിരിക്കും രാജാവെന്നു വ്യക്തമാക്കിയ ശ്രീ. മോദി ചരക്കുസേവന നികുതിയിലൂടെ ലക്ഷ്യം വെക്കുന്നത് നികുതി ഏകീകരിക്കാനാണെന്നു ചൂണ്ടിക്കാട്ടി. മനുഷ്യാധ്വാനം, പണം, യന്ത്രം, വസ്തുക്കള്‍, സമയം എന്നിവയുടെ നീതിയുക്തമായ ഉപയോഗമാണ് ഫലപ്രദമായ സാമ്പത്തിക നയത്തിന് അനിവാര്യമെന്നും ചരക്കുസേവന നികുതി ഈ ദിശയിലുള്ള നീക്കമാണെന്നും പ്രധാനമന്ത്രി പറഞ്ഞു. സാങ്കേതികവിദ്യയുടെ പിന്‍ബലമുള്ളതിനാല്‍ നികുതി സംബന്ധിച്ച വിശദാംശങ്ങള്‍ അതാതു സമയം അറിയാന്‍ സാധിക്കുമെന്നതും ചരക്കു സേവന നികുതിയുടെ നേട്ടമായി അദ്ദേഹം ചൂണ്ടിക്കാട്ടി. ഉപഭോക്തൃ പണപ്പെരുപ്പം വര്‍ധിപ്പിക്കാനിടയുള്ള വസ്തുക്കള്‍ ചരക്കു സേവന നികുതിയുടെ പരിധിയില്‍നിന്ന് ഒഴിവാക്കിയിട്ടുണ്ടെന്നും പ്രധാനമന്ത്രി വ്യക്തമാക്കി. നികുതിശേഖരണത്തിലെ അഴിമതി കുറച്ചുകൊണ്ടുവരാനും നികുതിശേഖരണ ചെലവു കുറയ്ക്കാനും ചരക്കുസേവന നികുതി സമ്പ്രദായം സഹായകമാകുമെന്ന് അദ്ദേഹം പറഞ്ഞു. ചെറുകിട വാണിജ്യ സ്ഥാപനങ്ങള്‍ക്കു ചരക്കുസേവന നികുതി ഏറെ ഗുണം ചെയ്യുമെന്നും കൂടുതല്‍ സുരക്ഷിതത്വം ലഭിക്കുമെന്നും പ്രധാനമന്ത്രി ചൂണ്ടിക്കാട്ടി. പാവങ്ങളുടെ സാമ്പത്തികവും വിദ്യാഭ്യാസപരവുമായ ശാക്തീകരണത്തിനാണു ഗവണ്‍മെന്റ് ഊന്നല്‍ നല്‍കുന്നതെന്നും ദാരിദ്ര്യം കുറച്ചുകൊണ്ടുവരാനാണു ലക്ഷ്യമിടുന്നതെന്നും അദ്ദേഹം പറഞ്ഞു.
മധ്യ പ്രദേശിലെ  അമർകാന്തക്കിൽ നർമദാ സേവാ യാത്രയുടെ സമാപന പരിപാടിയിൽ  പ്രധാനമന്ത്രി   പങ്കെടുക്കും

മധ്യ പ്രദേശിലെ അമർകാന്തക്കിൽ നാളെ നടക്കുന്ന നർമദാ സേവാ യാത്രയുടെ സമാപന പരിപാടിയിൽ പ്രധാനമന്ത്രി ശ്രീ നരേന്ദ്ര മോദി പങ്കെടുക്കും . “മധ്യ പ്രദേശിലെ അമർകാന്തക്കിൽ നാളെ ഉച്ച തിരിഞ്ഞു നടക്കുന്ന നർമദാ സേവാ യാത്രയുടെ സമാപന പരിപാടിയിൽ പങ്കെടുക്കാൻ എനിക്ക് സന്തോഷമുണ്ട്. നർമദയെ സംരക്ഷിക്കാനുള്ള മികച്ച ബഹുജന പ്രസ്ഥനമാണ് നർമദാ സേവാ യാത്ര. ഒപ്പം പരിസ്ഥിതിയെ രക്ഷിക്കാനുള്ള ഒരു വിശാലമായ സന്ദേശവും അത് നൽകുന്നു. മധ്യ പ്രദേശിന്റെ പരിസ്ഥിതിയിൽ വൻ പ്രഭാവം സൃഷ്ടിക്കാൻ പര്യാപ്തമാകുന്ന നർമദാ സേവാ ദൗത്യത്തിന് ഞാൻ നാളെ മധ്യ പ്രദേശിൽ തുടക്കം കുറിക്കും. നാളത്തെ നർമദാ സേവാ യാത്രാ ഒരിപാടി നിങ്ങൾക്ക്‌ നിങ്ങളുടെ മൊബൈൽ ഫോണിൽ https://t.co/TYuxNNJfIf” വഴി തത്സമയം കാണാം, പ്രധാനമന്ത്രി പറഞ്ഞു. “
പ്രധാനമന്ത്രി ഉത്തരാഖണ്ഡ്  രൂപീകരണ ദിനത്തിൽ ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ഉത്തരാഖണ്ഡിലെ ജനങ്ങൾക്ക് അവരുടെ സംസ്ഥാന രൂപീകരണ ദിനത്തിൽ ആശംസകൾ നേർന്നു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു; "ഉത്തരാഖണ്ഡിന്റെ സ്ഥാപക ദിനത്തിൽ ദേവഭൂമിയിലെ എന്റെ എല്ലാ സഹോദരങ്ങൾക്കും എന്റെ ഊഷ്മളമായ ആശംസകൾ. കഴിഞ്ഞ അഞ്ച് വർഷത്തിനുള്ളിൽ സംസ്ഥാനം കൈവരിച്ച പുരോഗതിക്കൊപ്പം, ഈ ദശകം മുഴുവൻ ഉത്തരാഖണ്ഡിന്റെതായിരിക്കുമെന്ന് എനിക്ക് ഉറപ്പുണ്ട്. ഇപ്പോൾ മലയിലെ വെള്ളവും യുവാക്കളും ഇവിടെ ഉപയോഗിക്കപ്പെടുന്നു എന്നതിന്റെ തെളിവാണ് ഉത്തരാഖണ്ഡിൽ നടന്നു വരുന്ന വികസന പ്രവർത്തനങ്ങൾ. പ്രകൃതിയുടെ മടിത്തട്ടിൽ സ്ഥിതി ചെയ്യുന്ന ഈ സംസ്ഥാനം വികസനത്തിന്റെ പാതയിൽ തുടരണമെന്ന് ഞാൻ ആഗ്രഹിക്കുന്നു.
അമ്രേലിയില്‍ സഹകാര്‍ സമ്മേളനത്തെ പ്രധാനമന്ത്രി അഭിസംബോധന ചെയ്തു

അമ്രേലിയില്‍ പുതുതായി നിര്‍മിച്ച എ.പി.എം.സിയുടെ മാര്‍ക്കറ്റ് യാഡ് പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. അമര്‍ ഡയറിയുടെ പുതിയ പ്ലാന്റിന്റെ ഉദ്ഘാടനവും തേന്‍ പ്ലാന്റിന്റെ തറക്കല്ലിടലും അദ്ദേഹം നിര്‍വഹിച്ചു. യുവാക്കള്‍ മുന്‍നിരയിലേക്കു കടന്നുവരുന്നതും സഹകരണ മേഖലയുടെ നേതൃത്വം ഏറ്റെടുക്കുന്നതും സന്തോഷിപ്പിക്കുന്ന കാര്യമാണെന്ന് അമ്രേലിയില്‍ സഹകാര്‍ സമ്മേളനത്തില്‍ പ്രധാനമന്ത്രി പറഞ്ഞു. താന്‍ ഗുജറാത്ത് മുഖ്യമന്ത്രിയായിരിക്കെ സൗരാഷ്ട്രയില്‍ ഡയറികള്‍ വളര്‍ന്നതെങ്ങനെയെന്ന് അദ്ദേഹം ഓര്‍മിപ്പിച്ചു. ഇ-നാം യോജന കര്‍ഷകര്‍ക്കു ഗുണം ചെയ്യുന്നുവെന്നും മെച്ചപ്പെട്ട വിപണി ലഭ്യമാക്കിനല്‍കുന്നുവെന്നും പ്രധാനമന്ത്രി പറഞ്ഞു. ബ്ലൂ റെവല്യൂഷ്യനും സ്വീറ്റ് (തേന്‍) റെവല്യൂഷനും സൗരാഷ്ട്രയിലെ ജനങ്ങളുടെ ജീവിതം മാറ്റിമറിക്കാനുള്ള ശേഷിയുണ്ടെന്ന് അദ്ദേഹം കൂട്ടിച്ചേര്‍ത്തു. കര്‍ഷകരുടെ ആവശ്യങ്ങള്‍ക്കും ആശങ്കകള്‍ക്കും കേന്ദ്ര ഗവണ്‍മെന്റ് പ്രാധാന്യം കല്‍പിക്കുന്നുണ്ടെന്നു പ്രധാനമന്ത്രി പറഞ്ഞു.
കമ്പനി മേഖലയില്‍ തൊഴിലും കയറ്റുമതിയും പ്രോല്‍സാഹിപ്പിക്കുന്നതിനുള്ള പരിഷ്‌കരണത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി.

കമ്പനി മേഖലയില്‍ അടുത്ത മൂന്നു വര്‍ഷംകൊണ്ട് 11 ലക്ഷം വരെ നേരിട്ടും പരോക്ഷമായും വന്‍തോതില്‍ തൊഴില്‍ അവസരങ്ങള്‍ സൃഷ്ടിക്കുക എന്ന ലക്ഷ്യത്തോടെ 6,006 കോടി രൂപ മുതല്‍മുടക്കുള്ള വസ്ത്രനിര്‍മാണ പാര്‍ക്കിന് താഴെപ്പറയുന്ന സമയബന്ധിത ഇടപെടലുകള്‍ക്കും അനുമതി നല്‍കി. 1. അധിക ഉല്‍പ്പാദനവും തൊഴിലും അടിസ്ഥാനമാക്കി അടുത്ത മുന്നുവര്‍ഷ കാലയളവില്‍ കമ്പനി മേഖലയില്‍ സമാന വസ്ത്രനിര്‍മാണ സംരംഭങ്ങള്‍ക്കും അധിക സാങ്കേതികവിദ്യാ നവീകരണ ഫണ്ട് ( റ്റിയുഎഫ്എസ്) മുഖേന 10% കൂടുതല്‍ ഉല്‍പ്പാദന പ്രോല്‍സാഹന സബ്‌സിഡി നല്‍കുക . 2. പ്രധാനമന്ത്രി പരിധാന്‍ റോസ്ഗാര്‍ പ്രോത്സാഹന്‍ പ്രതിഷ്ഠാ യോജന (പിഎംപിആര്‍പിവൈ) പദ്ധതി (തുണിത്തരങ്ങള്‍ക്ക് വേണ്ടിയുള്ളത്) കമ്പനി മേഖലയിലേക്ക് നീട്ടി ഇപ്പോള്‍ത്തന്നെ ഇപിഎഫ്ഒയില്‍ ഉള്‍പ്പെടുത്തിയ മുഴുവന്‍ പുതിയ തൊഴിലാളികള്‍ക്കും വേണ്ടി അവരുടെ തൊഴിലിന്റെ ആദ്യം മൂന്നു വര്‍ഷം പ്രധാനമന്ത്രി റോസ്ഗാര്‍ പരിധാന്‍ യോജന (പിഎംആര്‍പിവൈ) യ്ക്കു കീഴില്‍ 8.33% തൊഴിലുകള്‍ ലഭ്യമാക്കിക്കഴിഞ്ഞതിനു പുറമേ 3.67% തൊഴില്‍ പങ്കാളിത്തം കൂടി കമ്പനി മേഖലയ്ക്കുള്ള പ്രത്യേക ആനുകൂല്യമായി ലഭ്യമാക്കുക. 3. കമ്പനി മേഖലയിലെ വിദഗ്ധര്‍ക്ക് തൊഴിലില്‍ നിന്ന് അധിക വരുമാനം നേടുന്നതിന് സംസ്ഥാനതല നിരക്ക് ഇളവുകള്‍ (ആര്‍ഒഎസ്എല്‍)( വസ്ത്രനിര്‍മാണത്തിന്)നല്‍കുന്ന പദ്ധതി കമ്പനി മേഖലയിലേക്കും വ്യാപിപ്പിക്കുക. 4. തൊഴില്‍ നിയമങ്ങളുടെ ലഘൂകരണം: – കമ്പനി മേഖലയിലെ ഉല്‍പ്പാദന രംഗത്ത് മൂന്നുമാസത്തില്‍ അനുവദനീയമായ അധിക ജോലി സമയം 100 മണിക്കൂര്‍ വരെയാക്കി വര്‍ധിപ്പിക്കുക. – പ്രതിമാസം 15,000 രൂപയില്‍ താഴെ ലഭിക്കുന്ന തൊഴിലാളികളുടെ പങ്കാളിത്ത ഇപിഎഫ് ഐഛികമാക്കുക. വസ്ത്രനിര്‍മാണ മേഖലയില്‍ ഈ ഇടപെടലുകള്‍ തൊഴില്‍ പ്രോല്‍സാഹനം നല്‍കി 11 ലക്ഷം ആളുകള്‍ക്കു വരെ തൊഴില്‍ സൃഷ്ടിക്കുമെന്നും അത് കയറ്റുമതി വര്‍ധിപ്പിച്ച്ു വസ്ത്ര,വസ്‌ത്രോല്‍പ്പാദന രംഗത്തെ തൊഴിലാളികള്‍ക്ക് അധിക നേട്ടത്തിന് ഇടയാക്കുമെന്നും പ്രതീക്ഷിക്കുന്നു.
തമിഴ്‌നാട് മുഖ്യമന്ത്രി പ്രധാനമന്ത്രിയുമായി കൂടിക്കാഴ്ച നടത്തി

തമിഴ്‌നാട് മുഖ്യമന്ത്രി ശ്രീ. ഒ. പനീര്‍ശെല്‍വം ഇന്ന് പ്രധാനമന്ത്രി ശ്രീ. നരേന്ദ്ര മോദിയുമായി ന്യൂഡല്‍ഹിയില്‍ കൂടിക്കാഴ്ച നടത്തി. ജെല്ലിക്കെട്ടിന് സുപ്രീം കോടതി ഏര്‍പ്പെടുത്തിയിട്ടുള്ള നിരോധനം ചര്‍ച്ചയ്ക്ക് വന്നു. ജെല്ലിക്കെട്ടിന്റെ സാംസ്‌കാരിക പ്രാധാന്യത്തെ വിലമതിച്ചു കൊണ്ട് തന്നെ, വിഷയം കോടതിയുടെ പരിഗണനയിലാണെന്ന് പ്രധാനമന്ത്രി ചൂണ്ടിക്കാട്ടി. ഇക്കാര്യത്തില്‍ സംസ്ഥാന ഗവണ്‍മെന്റ് കൈക്കൊള്ളുന്ന നടപടികളെ കേന്ദ്രം പിന്‍തുണയ്ക്കുമെന്ന് അദ്ദേഹം പറഞ്ഞു. സംസ്ഥാനത്തെ വരള്‍ച്ചാ സ്ഥിതിഗതികള്‍ നേരിടുന്നതിന് സാധ്യമായ എല്ലാ സഹായവും നല്‍കുമെന്ന് പ്രധാനമന്ത്രി മുഖ്യമന്ത്രിക്ക് ഉറപ്പുനല്‍കി. സംസ്ഥാനത്തേയ്ക്ക് അടുത്ത് തന്നെ ഒരു കേന്ദ്ര സംഘത്തെ നിയോഗിക്കുമെന്നും അദ്ദേഹം അറിയിച്ചു.
പ്രധാനമന്ത്രി ആന്‍ഡമാന്‍ & നിക്കോബാര്‍ ദ്വീപുകള്‍ സന്ദര്‍ശിക്കും

പ്രധാനമന്ത്രി ശ്രീ.നരേന്ദ്ര മോദി ഈ മാസം 29, 30 തീയതികളില്‍ ആന്‍ഡമാന്‍ & നിക്കോബാര്‍ ദ്വീപുകള്‍ സന്ദര്‍ശിക്കും. പ്രധാനമന്ത്രി ഡിസംബര്‍ 29 ന് വൈകിട്ട് പോര്‍ട്ട് ബ്ലെയറില്‍ എത്തിച്ചേരും. ഡിസംബര്‍ 30 ന് പ്രധാനമന്ത്രി കാര്‍ നിക്കോബാറിലെ സുനാമി സ്മാരകം സന്ദര്‍ശിക്കും. വാള്‍ ഓഫ് ലോസ്റ്റ് സോള്‍സില്‍ അദ്ദേഹം മെഴുകുതിരി കത്തിക്കുകയും, സ്മാരകത്തില്‍ പുഷ്പചക്രം അര്‍പ്പിക്കുകയും ചെയ്യും. അറോംഗില്‍ ഒരു ഐ.ടി.ഐ. ഉദ്ഘാടനം ചെയ്യുന്ന അദ്ദേഹം ഏതാനും ചില അടിസ്ഥാന സൗകര്യ പദ്ധതികള്‍ക്ക് തറക്കല്ലിടുകയും ചെയ്യും. ഒരു പൊതുയോഗത്തെയും അദ്ദേഹം അഭിസംബോധന ചെയ്യും. പ്രധാനമന്ത്രി പോര്‍ട്ട് ബ്ലെയറിലെ രക്തസാക്ഷി സ്തൂപത്തില്‍ പുഷ്പചക്രം അര്‍പ്പിക്കും. നഗരത്തിലെ സെല്ലുലാര്‍ ജയിലും അദ്ദേഹം സന്ദര്‍ശിക്കും. പോര്‍ട്ട് ബ്ലെയറിലെ സൗത്ത് പോയിന്റില്‍ പ്രധാനമന്ത്രി പതാക ഉയര്‍ത്തും. മറീന പാര്‍ക്കിലെ നേതാജി പ്രതിമയില്‍ അദ്ദേഹം പുഷ്പ്പാര്‍ച്ചനയും നടത്തും. നേതാജി സുഭാഷ് ചന്ദ്രബോസ് ഇന്ത്യന്‍ മണ്ണില്‍ ത്രിവര്‍ണ്ണപതാക ഉയര്‍ത്തിയതിന്റെ 75-ാം വാര്‍ഷികം പ്രമാണിച്ച് പുറത്തിറക്കുന്ന സ്മാരക തപാല്‍ സ്റ്റാമ്പ്, നാണയം, ആദ്യ ദിന കവര്‍ എന്നിവ പ്രധാനമന്ത്രി പ്രകാശനം ചെയ്യും. ആന്‍ഡമാന്‍ & നിക്കോബാര്‍ ദ്വീപുകള്‍ക്ക് വേണ്ടിയുള്ള നവീനാശയ, സ്റ്റാര്‍ട്ട് അപ്പ് നയത്തിന്റെ പ്രകാശനവും അദ്ദേഹം നിര്‍വ്വഹിക്കും. സോളാര്‍ ഗ്രാമവും, ഏഴ് മെഗാവാട്ടിന്റെ സൗരോര്‍ജ്ജ പ്ലാന്റും പ്രധാനമന്ത്രി ഉദ്ഘാടനം ചെയ്യും. നിരവധി വികസന പദ്ധതികള്‍ക്ക് തറക്കല്ലിടുന്ന അദ്ദേഹം പൊതുയോഗത്തെയും അഭിസംബോധന ചെയ്യും.
2022-ലെ അധ്യാപകർക്കുള്ള ദേശീയ അവാർഡ് ജേതാക്കളുമായി സെപ്റ്റംബർ 5-ന് പ്രധാനമന്ത്രി സംവദിക്കും

അദ്ധ്യാപക ദിനത്തോടനുബന്ധിച്ച്, പ്രധാനമന്ത്രി ശ്രീ നരേന്ദ്ര മോദി 2022 ലെ അധ്യാപകർക്കുള്ള ദേശീയ അവാർഡ് ജേതാക്കളുമായി, 7 ലോക് കല്യാൺ മാർഗിൽ, 2022 സെപ്റ്റംബർ 5 ന് വൈകുന്നേരം 4:30 ന് സംവദിക്കും. തങ്ങളുടെ പ്രതിബദ്ധതയിലൂടെയും കഠിനാധ്വാനത്തിലൂടെയും സ്കൂൾ വിദ്യാഭ്യാസത്തിന്റെ ഗുണനിലവാരം മെച്ചപ്പെടുത്തുക മാത്രമല്ല, അവരുടെ വിദ്യാർത്ഥികളുടെ ജീവിതത്തെ സമ്പന്നമാക്കുകയും ചെയ്ത രാജ്യത്തെ ചില മികച്ച അധ്യാപകരുടെ അതുല്യമായ സംഭാവനകളെ ആദരിക്കുകയും ആദരിക്കുകയും ചെയ്യുക എന്നതാണ് അധ്യാപകർക്കുള്ള ദേശീയ അവാർഡുകളുടെ ഉദ്ദേശ്യം. അധ്യാപകർക്കുള്ള ദേശീയ അവാർഡുകൾ പ്രാഥമിക, സെക്കൻഡറി സ്കൂളുകളിൽ ജോലി ചെയ്യുന്ന മികച്ച അധ്യാപകർക്ക് പൊതു അംഗീകാരം നൽകുന്നു. ഈ വർഷത്തെ അവാർഡിനായി, രാജ്യത്തുടനീളമുള്ള 45 അധ്യാപകരെയാണ് കർശനവും സുതാര്യവുമായ മൂന്നു ഘട്ട ഓൺലൈൻ പ്രക്രിയയിലൂടെ തിരഞ്ഞെടുതിട്ടുള്ളത്.
ഇന്ത്യയും ജര്മ്മ നിയും തമ്മില്‍ ആരോഗ്യരംഗത്തെ

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം ഇന്ത്യയും ജര്‍മ്മനിയും തമ്മില്‍ ആരോഗ്യരംഗത്ത് സഹകരിക്കുന്നതിന് ഒപ്പുവച്ച സംയുക്ത സമ്മത പ്രസ്താവന(ജെ.ഡി.ഐ)യ്ക്ക് മുന്‍കാലപ്രാബല്യത്തോടെ അംഗീകാരം നല്‍കി. 2017 ജൂണ്‍ ഒന്നിനാണ് ജെ.ഡി.ഐ ഒപ്പുവച്ചത്. 1) ബിരുദാനന്തര ബിരുദ പഠനം. 2) ആരോഗ്യരംഗത്തെ പ്രൊഫഷണലുകള്‍ക്ക് പരിശീലനം. 3) മരുന്നുകള്‍, ഒരു മരുന്നിന് മറ്റൊന്നിനെ അപേക്ഷിച്ചുള്ള വിലയുമായി ബന്ധപ്പെട്ട സാമ്പത്തികശാസ്ത്രം(ഫാര്‍മസ്യൂട്ടിക്കല്‍സ് ആന്റ് ഫാര്‍മകോഇക്കണോമിക്‌സ്) 4( ആരോഗ്യ സാമ്പത്തിക ശാസ്ത്രം എന്നിവയൊക്കെയാണ് ഈ സംയുക്ത സമ്മത പ്രസ്താവനയില്‍ ഉള്‍പ്പെടുന്നത്. ഇതിന്റെ വിശദാംശങ്ങള്‍ കൂടുതല്‍ വിപുലീകരിക്കുന്നതിനും നടപ്പാക്കലിന്റെ മേല്‍നോട്ടത്തിനുമായി ഒരു കര്‍മ്മസമിതിക്ക് രൂപം നല്‍കും
രണ്ടാമതും പ്രസിഡന്റായി തെരഞ്ഞെടുക്കപ്പെട്ട ഹസന്‍ റൗഹാനിയെ പ്രധാനമന്ത്രി അഭിനന്ദിച്ചു

രണ്ടാമതും ഇറാന്‍ പ്രസിഡന്റായി തെരഞ്ഞെടുക്കപ്പെട്ട ഹസന്‍ റൗഹാനിയെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘വീണ്ടും തെരഞ്ഞെടുക്കപ്പെട്ട എന്റെ സുഹൃത്ത് പ്രസിഡന്റ് ഹസന്‍ റൗഹാനിക്കു ഹൃദയംഗമമായ അഭിനന്ദനങ്ങള്‍. പ്രസിഡന്റ് ഹസന്‍ റൗഹാനിയുടെ നേതൃത്വത്തില്‍ ഇറാന്‍ പുതിയ ഉയരങ്ങള്‍ താണ്ടും. ഇറാനുമായുള്ള സവിശേഷ ബന്ധം ശക്തിപ്പെടുത്തുന്നതിനുള്ള ഇന്ത്യയുടെ പ്രതിജ്ഞാബദ്ധത തുടരും.’, പ്രധാനമന്ത്രി പറഞ്ഞു.
ദേശീയ സാമ്പത്തിക റിപ്പോര്‍ട്ടിങ് അതോറിറ്റി സ്ഥാപിക്കുന്നതിനു മന്ത്രിസഭ അംഗീകാരം നല്‍കി

ദേശീയ സാമ്പത്തിക റിപ്പോര്‍ട്ടിങ് അതോറിറ്റി (എന്‍.എഫ്.ആര്‍.എ.) സ്ഥാപിക്കുന്നതിനും അധ്യക്ഷന്‍, മൂന്നു മുഴുവന്‍ സമയ അംഗങ്ങള്‍, സെക്രട്ടറി എന്നീ തസ്തികകള്‍ സൃഷ്ടിക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. കമ്പനീസ് ആക്റ്റ്, 2013ലെ പ്രധാന ഭേദഗതികളിലൊന്നു പ്രകാരം കണക്കുകള്‍ പരിശോധിക്കുന്നതിനായി സ്വതന്ത്ര പദവിയുള്ള നിയന്ത്രണ ഏജന്‍സി ആയാണ് എന്‍.എഫ്.ആര്‍.എ. ആരംഭിക്കുന്നത്. സാമ്പത്തികകാര്യ സ്ഥിരം സമിതിയുടെ 21ാമതു റിപ്പോര്‍ട്ടിലെ ശുപാര്‍ശകള്‍ പ്രകാരമായിരുന്നു നിയമഭേദഗതി. ഫലം: വിദേശ, ആഭ്യന്തര നിക്ഷേപം ഉയരുന്നതിനും കൂടുതല്‍ സാമ്പത്തിക വളര്‍ച്ച ആര്‍ജിക്കുന്നതിനും രാജ്യാന്തര രീതികള്‍ പരിചയപ്പെടുക വഴി ബിസിനസിന്റെ ആഗോളവല്‍ക്കരണത്തെ പിന്തുണയ്ക്കുന്നതിനും കണക്കുപരിശോധനയെന്ന തൊഴില്‍ മെച്ചപ്പെടുന്നതിനും പുതിയ തീരുമാനം സഹായകമാകും. അധികാരപരിധി: എന്‍.എഫ്.ആര്‍.എയുടെ അന്വേഷണ പരിധി നിയമത്തിലെ 132ാം വകുപ്പു പ്രകാരം ചാര്‍ട്ടേഡ് അക്കൗണ്ടന്റുമാരും അവരുടെ സ്ഥാപനങ്ങളും എന്നതിനപ്പുറം ചട്ടങ്ങള്‍ക്കു വിധേയമായി, ലിസ്റ്റ് ചെയ്യപ്പെട്ട കമ്പനികളും ലിസ്റ്റ് ചെയ്യപ്പെട്ടിട്ടില്ലാത്ത വന്‍കിട പൊതു കമ്പനികളും ഉള്‍പ്പെടുന്നതായിരിക്കും. പൊതു താല്‍പര്യമുള്ള മറ്റു സ്ഥാപനങ്ങളിലും പരിശോധന നടത്തുന്നതിനു കേന്ദ്ര ഗവണ്‍മെന്റിനു നിര്‍ദേശിക്കാവുന്നതാണ്. സ്വകാര്യ ക്ലിപ്ത കമ്പനികളുടെയും ലിസ്റ്റ് ചെയ്യപ്പെട്ടിട്ടില്ലാത്ത പൊതു കമ്പനികളുടെയും മേന്മയാര്‍ന്ന കണക്കുപരിശോധന, വ്യവസ്ഥകള്‍ക്കു വിധേയമായി തുടരുന്നതിനൊപ്പം എന്‍.എഫ്.ആര്‍.എ. അധികാരപ്പെടുത്തുന്ന കമ്പനികളുടെയും കണക്കു പരിശോധന മേന്മ പരിശോധനാ ബോര്‍ഡ് (ക്യൂ.ആര്‍.ബി.) നിര്‍വഹിക്കും. എന്‍.എഫ്.ആര്‍.എക്കു ശുപാര്‍ശകള്‍ സമര്‍പ്പിക്കുക വഴി കണക്കു തയ്യാറാക്കലും കണക്കുപരിശോധനയുടെ നിലവാരവും സംബന്ധിച്ച് ഐ.സി.എ.ഐക്കുള്ള ഉപദേശക പദവി തുടരും. പശ്ചാത്തലം: കണക്കു തയ്യാറാക്കുന്നതിലെ അഴിമതികള്‍ നിമിത്തം ആരെയാണോ നിയന്ത്രിക്കുന്നത് അവരുടെ കീഴിലല്ലാത്ത സ്വതന്ത്ര നിയന്ത്രണ സംവിധാനം രൂപീകരിക്കണമെന്ന ലോകത്താകമാനം ശക്തിപ്പെട്ടിട്ടുള്ള ചിന്തയാണ് എന്‍.എഫ്.ആര്‍.എയ്ക്കു രൂപം നല്‍കേണ്ടതായ സാഹചര്യത്തിലേക്കു നയിച്ചത്. കണക്കുപരിശോധനയുടെ നിലവാരം ഉറപ്പാക്കുകയും, കണക്കുപരിശോധനാ സ്ഥാപനങ്ങളുടെ സ്വാതന്ത്ര്യം ഉറപ്പുവരുത്താനായി കണക്കുപരിശോധനയുടെ മേന്മ ഉറപ്പുവരുത്തുന്നതിനും അതുവഴി കമ്പനികളുടെ സാമ്പത്തിക കണക്കുകള്‍ സംബന്ധിച്ചു നിക്ഷേപകരുടെയും പൊതുജനങ്ങളുടെയും ആത്മവിശ്വാസം ഉയര്‍ത്തുകയുമാണ് ഇതിലൂടെ ലക്ഷ്യംവെക്കുന്നത്.
അമൃത്‌സര്‍, ബോധ്ഗയ, നാഗ്പൂര്‍, സംബാല്‍പൂര്‍, സിര്‍മോര്‍, വിശാഖപട്ടണം, ജമ്മു എന്നിവിടങ്ങളിലായുള്ള ഏഴ് ഐ.ഐ.എമ്മുകള്‍ക്കു സ്ഥിരം ക്യാംപസ് നിര്‍മിക്കുന്നതിനും പ്രവര്‍ത്തിപ്പിക്കുന്നതിനും മന്ത്രിസഭ അനുമതി നല്‍കി

അമൃത്‌സര്‍, ബോധ്ഗയ, നാഗ്പൂര്‍, സംബാല്‍പൂര്‍, സിര്‍മോര്‍, വിശാഖപട്ടണം, ജമ്മു എന്നിവിടങ്ങളിലായുള്ള ഏഴ് ഐ.ഐ.എമ്മുകള്‍ക്കു സ്ഥിരം ക്യാംപസ് നിര്‍മിക്കുന്നതിനും പ്രവര്‍ത്തിപ്പിക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ഇതിനുള്ള ആകെ ചെലവ് 3775.42 കോടി രൂപയായിരിക്കും. ഇതില്‍ 775.46 കോടി രൂപ ആവര്‍ത്തനച്ചെലവും 2999.96 കോടി രൂപ ആവര്‍ത്തന സ്വഭാവമില്ലാത്ത ചെലവും ആയിരിക്കും. 2015-16ലും 2016-17ലും ആരംഭിച്ചതാണ് ഈ ഐ.ഐ.എമ്മുകള്‍. താല്‍ക്കാലിക ക്യാംപസുകളിലാണ് ഇവ ഇപ്പോള്‍ പ്രവര്‍ത്തിച്ചുവരുന്നത്. ആകെ പ്രതീക്ഷിത ചെലവായ 3775.42 കോടി രൂപയില്‍ 2804.08 കോടി രൂപ സ്ഥിരം കെട്ടിടം നിര്‍മിക്കുന്നതിനാണ് ഉപയോഗപ്പെടുത്തുക. ഇതു സംബന്ധിച്ച വിശദാംശങ്ങള്‍ ഐ.ഐ.എമ്മിന്റെ പേര്, പ്രതീക്ഷിത ചെലവ് എത്ര കോടി എന്ന ക്രമത്തില്‍: ഐ.ഐ.എം. അമൃത്‌സര്‍- 348.31, ഐ.ഐ.എം. ബോധ്ഗയ- 411.72, ഐ.ഐ.എം. നാഗ്പൂര്‍- 379.68, ഐ.ഐ.എം.സംബല്‍പൂര്‍- 401.94, ഐ.ഐ.എം. സിര്‍മോര്‍- 392.51, ഐ.ഐ.എം. വിശാഖപട്ടണം- 445.00, ഐ.ഐ.എം. ജമ്മു- 424.93. ആകെ: 2804.09. അറുന്നൂറു വീതം വിദ്യാര്‍ഥികള്‍ക്കുള്ള സമ്പൂര്‍ണ അടിസ്ഥാന സൗകര്യങ്ങളോടുകൂടിയ 60,384 ചതുരശ്ര മീറ്റര്‍ വരുന്ന കെട്ടിടമാണ് ഓരോ ഐ.ഐ.എമ്മിനുംവേണ്ടി നിര്‍മിക്കുക. അഞ്ചു വര്‍ഷത്തേക്ക് ഒരു വിദ്യാര്‍ഥിക്ക് അഞ്ചു ലക്ഷം രൂപ എന്ന നിരക്കില്‍ ആവര്‍ത്തന ഗ്രാന്റും ഈ വിദ്യാഭ്യാസ സ്ഥാപനങ്ങള്‍ക്ക് അനുവദിച്ചിട്ടുണ്ട്. അഞ്ചു വര്‍ഷത്തിനുശേഷം നടത്തിപ്പിനുള്ള പണം സ്ഥാപനങ്ങള്‍ സ്വയം കണ്ടെത്തണം. 2021 ജൂണ്‍ ആകുമ്പോഴേക്കും സ്ഥിരം ക്യാംപസുകളിലെ നിര്‍മാണപ്രവര്‍ത്തനം പൂര്‍ത്തിയാകും. ഇതോടെ ആകെയുള്ള 20 ഐ.ഐ.എമ്മുകള്‍ക്കും സ്ഥിരം ക്യാംപസ് യാഥാര്‍ഥ്യമാകും. പ്രഫഷണല്‍ മാനേജര്‍മാരെ സൃഷ്ടിക്കുന്നതിനുള്ള വിദ്യാഭ്യാസം പകര്‍ന്നു നല്‍കുന്ന സ്ഥാപനങ്ങളാണ് ഐ.ഐ.എമ്മുകള്‍. ഏഴ് ഐ.ഐ.എമ്മുകള്‍ക്കു സ്ഥിരം ക്യാംപസ് ഒരുക്കുന്നതിനു മന്ത്രിസഭ നല്‍കിയ അംഗീകാരം രാജ്യത്തിന്റെ സാമ്പത്തിക, വ്യാവസായിക വികസനത്തിനു പ്രോല്‍സാഹനം പകരും.